**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „Dėl klaipėdos miesto strateginių sporto šakų sąrašo olimpiniam ciklui patvirtinimo“ PROJEKTO**

1. **Projekto rengimą paskatinusios priežastys.**

Klaipėdos miesto savivaldybės taryba (toliau – Savivaldybės taryba) 2021 m. gruodžio 22 d. sprendimu Nr. T2-290 „Dėl Klaipėdos miesto strateginių sporto šakų vertinimo kriterijų sąrašo patvirtinimo“ :

1) patvirtino Klaipėdos miesto strateginių sporto šakų vertinimo kriterijų sąrašą;

2) įpareigojo Klaipėdos miesto savivaldybės administracijos (toliau – Administracija) direktorių atrinkti ir pateikti tvirtinti Klaipėdos miesto strateginių sporto šakų sąrašą Savivaldybės tarybai.

Administracija, įgyvendinama Savivaldybės tarybos sprendimą, 2022 m. sausio 7 d. raštu (4.78E)-R2-98 „Dėl Klaipėdos miesto strateginių sporto šakų sąrašo sudarymo“ kvietė olimpinių sporto šakų atstovus iki vasario 7 d. teikti dokumentus, įrodančius atitiktį patvirtintiems Klaipėdos miesto strateginių sporto šakų vertinimo kriterijams. Aukščiau minėtas raštas buvo išsiųstas ir dokumentus teikti buvo prašoma iš:

1) Klaipėdos mieste veikiančių olimpinių sporto šakų federacijų;

2) Klaipėdos mieste veikiančių olimpinių sporto organizacijų, jei Klaipėdos mieste nėra veikiančios olimpinės sporto šakos federacijos;

3) biudžetinių įstaigų, jei Klaipėdos mieste sporto šaka nėra vystoma kituose klubuose.

Buvo teikiami 2017–2021 m. olimpinio sporto šakų ciklo dokumentai.

Klaipėdos mieste yra vystomos 27 olimpinės sporto šakos. Iki vasario 7 d. informacija buvo gauta iš 7 olimpinių sporto šakų atstovų. Dėl mažo olimpinių sporto šakų atstovų aktyvumo teikiant dokumentus, Administracijos Sporto skyrius vasario–kovo mėnesiais kvietė ir toliau teikti dokumentus dėl atitikties nustatytiems vertinimo kriterijams. Iki 2022 m. kovo vidurio informacija buvo gauta iš 16 olimpinių sporto šakų.

Tarybos sprendimu nustatytus vertinimo kriterijus atitiko 10 olimpinių sporto šakų**: *1) futbolas; 2) gimnastika; 3) imtynės; 4) krepšinis; 5) irklavimas; 6) lauko tenisas; 7) ledo ritulys; 8) lengvoji atletika; 9) plaukimas; 10) rankinis.***

Administracija, išnagrinėjusi pateiktus visų sporto šakų duomenis, siūlo taikyti išimtį ir strateginėmis sporto šakomis nustatyti buriavimą ir sunkiąją atletiką.

Atkreipiame dėmesį, kad buriavimo sporto šaka turi senas tradicijas Klaipėdos mieste ir jai plėtoti reikalingos išskirtinės gamtinės sąlygos. Klaipėdos miesto savivaldybės taryba 2021 m. gegužės 27 d. sprendimu Nr. T1-81 patvirtino Klaipėdos miesto savivaldybės 2021−2030 metų strateginį plėtros planą, kuriame priekrantės zonose vandens sporto šakų infrastruktūros įrengimui bei populiarinimui per įvairiausias priemones yra numačiusi prioritetą. Sunkioji atletika yra viena iš pirmaujančių sporto šakų, kuri daugelį metų savo aukštais pasiekimai garsina Klaipėdos miestą, o infrastruktūros trūkumas riboja jos plėtrą.

**2. Parengto projekto tikslai ir uždaviniai.**

Sprendimo projekto tikslas ir uždavinys–Klaipėdos mieste patvirtinti strategines sporto šakas olimpiniam ciklui, kurių plėtojimui Savivaldybė teiktų prioritetą.

**3. Kaip šiuo metu yra teisiškai reglamentuojami projekte aptarti klausimai.**

Lietuvos Respublikos Vyriausybė 2019 m. balandžio 30 d. nutarimu Nr. 435 nustatė 2019–2020 metų strateginių sporto šakų vertinimo kriterijus pagal užimtas vietas olimpinėse žaidynėse (1–8), pasaulio (1–6) ir Europos čempionate (1–3). 2021 metų rugpjūčio 24 d. Lietuvos Respublikos švietimo, mokslo ir sporto ministras sudarė darbo grupę, kurios viena iš nagrinėjamų sričių – strateginių sporto šakų Lietuvoje nustatymas.

Tuo tarpu Lietuvos savivaldybėms yra rekomenduojama pačioms nusistatyti prioritetus, atsižvelgiant į vietos bendruomenės poreikius ar sporto šakų tradicijas, specifines gamtines sąlygas, turimus sporto specialistus, sporto infrastruktūrą, sportuojančių skaičių ir sporto pasiekimus ir t.t.

 Šiuo metu Klaipėdos miestas neturi pasitvirtinęs strateginių sporto šakų sąrašo olimpiniam ciklui.

**4.** **Kokios numatomos naujos teisinio reglamentavimo nuostatos ir kokių rezultatų laukiama.**

Klaipėdos mieste olimpiniam ciklui bus patvirtintos strateginės sporto šakos, kurių plėtojimui Klaipėdos miesto savivaldybė teiks prioritetą.

Klaipėdos miesto savivaldybė strateginėms sporto šakoms galėtų suteikti prioritetą įrengiant ar atnaujinant sporto infrastruktūrą, suteikti pirmenybę pasirenkant laiką sporto bazėse, skirti finansavimą motyvuojančiais sporto krepšeliais, kurie bus diferencijuojami pagal pasiekimus ir pan.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Galimas kai kurių sporto šakų atstovų nepasitenkinimas dėl jų vystomos sporto šakos nepatekimo į strateginių sporto šakų sąrašą.

**6. Jeigu sprendimui įgyvendinant reikia kitų teisės aktų, kas ir kada juos turėtų parengti, šių aktų matmenys.**

Šiam sprendimui įgyvendinti kitų teisės aktų nereikia.

**7. Kiek biudžeto lėšų pareikalaus ar leis sutaupyti projekto įgyvendinimas.**

Šis sprendimo projektas biudžeto lėšų nepareikalaus. Dėl strateginėms sporto šakoms ateityje numatomų taikyti prioritetų infrastruktūros atnaujinimui ar skiriamo finansavimo bus reikalingi kiti teisės aktų projektai.

**8.** **Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Klaipėdos miesto strateginių sporto šakų vertinimo kriterijų, kurie buvo patvirtinti aukščiau minėtu Savivaldybės tarybos sprendimu, nustatymą inicijavo Klaipėdos miesto sporto taryba. Administracija atliko sporto šakų pateiktų dokumentų atitiktį nustatytiems vertinimo kriterijams ir sudarė sporto šakų sąrašą.

**9. Sprendimo projekto autorius ar autorių grupė, sprendimo projekto iniciatoriai.**

Tarybos sprendimo projektą parengė Administracijos Sporto skyrius.

**10. Kiti reikalingi pagrindimai ir paaiškinimai.**

Nėra.

PRIDEDAMA:

1. Teisės aktų, nurodytų sprendimo projekto įžangoje, išrašas, 4 lapai.

2. Klaipėdos miesto strateginių sporto šakų vertinimo kriterijų sąrašas pagal sporto šakas, 1 lapas.

Sporto skyriaus vedėja Rasa Rumšienė

***Suvestinė redakcija nuo 2021-11-01 iki 2022-12-31***

*Įstatymas paskelbtas: Žin. 1994, Nr.*[*55-1049*](https://www.e-tar.lt/portal/legalAct.html?documentId=TAR.D0CD0966D67F)*, i. k. 0941010ISTA000I-533*

***Nauja įstatymo redakcija nuo 2008-10-01:***

*Nr.*[*X-1722*](http://www3.lrs.lt/cgi-bin/preps2?a=327811&b=)*, 2008-09-15, Žin., 2008, Nr. 113-4290 (2008-10-01),* [***atitaisymas***](http://www3.lrs.lt/pls/inter/dokpaieska.showdoc_l?p_id=397297&p_query=&p_tr2=)***skelbtas: Žin., 2011, Nr. 45***

**LIETUVOS RESPUBLIKOS**

**VIETOS SAVIVALDOS**

**ĮSTATYMAS**

1994 m. liepos 7 d. Nr. I-533

Vilnius

**ANTRASIS SKIRSNIS**

**SAVIVALDYBIŲ FUNKCIJOS**

**6 straipsnis. Savarankiškosios savivaldybių funkcijos**

Savarankiškosios (Konstitucijos ir įstatymų nustatytos (priskirtos) savivaldybių funkcijos:

29) kūno kultūros ir sporto plėtojimas, gyventojų poilsio organizavimas;

\_\_\_\_\_\_\_\_\_\_\_\_\_\_\_\_\_\_\_\_\_\_\_\_